รัฐบาลไทย-ข่าวทำเนียบรัฐบาล-ครม.เห็นชอบให้กำหนดหลักเกณฑ์สำหรับการนำส่งเงินภาษี (e-WithholdingTax) และข้อมูลธุรกรรมลักษณะเฉพาะ
วันอังคารที่ 26 พฤศจิกายน 2562
ครม.เห็นชอบให้กําหนดหลักเกณฑ์สําหรับการนําส่งเงินภาษี (e-WithholdingTax) และข้อมูลธุรกรรมลักษณะเฉพาะ
ในการประชุม ครม.เมื่อวันที่ 26 พ.ย.2562 ครม.ได้มีมติเห็นชอบร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร เพื่อกําหนดหลักเกณฑ์ วิธีการ เงื่อนไขและระยะเวลาในการนําส่งเงินภาษี
ในการประชุมคณะรัฐมนตรีเมื่อวันที่ 26 พฤศจิกายน 2562 คณะรัฐมนตรีได้มีมติเห็นชอบร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร เพื่อกําหนดหลักเกณฑ์ วิธีการ เงื่อนไขและระยะเวลาในการนําส่งเงินภาษี และร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากรเพื่อกําหนดรายการข้อมูลเกี่ยวกับบุคคลที่มีธุรกรรมลักษณะเฉพาะที่ต้องรายงานและวิธีการรายงาน โดยกฎกระทรวง 2 ฉบับดังกล่าว เป็นการออกกฎหมายลําดับรองตามที่พระราชบัญญัติแก้ไขเพิ่มเติมประมวลรัษฎากร (ฉบับที่ 48) พ.ศ. 2562 กําหนด มีรายละเอียด ดังนี้
1. ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ตามมาตรา 3 ปัณรส แห่งประมวลรัษฎากร เพื่อกําหนดหลักเกณฑ์ วิธีการ เงื่อนไข และระยะเวลาในการนําส่งเงินภาษีให้แก่กรมสรรพากร ดังนี้
(1.1) กําหนดให้ผู้มีหน้าที่นําส่งภาษีสามารถนําส่งภาษีเงินได้หัก ณ ที่จ่าย และนําส่งภาษีมูลค่าเพิ่มสําหรับกรณีการให้บริการจากต่างประเทศ ให้แก่สถาบันการเงิน หรือบุคคลอื่นแทนการนําส่งภาษีให้แก่กรมสรรพากรได้ โดยหากนําส่งภาษีไม่ครบถ้วนก็สามารถนําส่งภาษีเพิ่มเติมได้ตามวิธีการที่อธิบดีประกาศกําหนด
(1.2) กําหนดให้ผู้มีหน้าที่นําส่งภาษี ไม่ต้องออกหนังสือรับรองการหักภาษี ณ ที่จ่าย รวมถึงไม่ต้องยื่นแบบยื่นรายการภาษีเงินได้หัก ณ ที่จ่าย หรือแบบยื่นรายการนําส่งภาษี สําหรับรายการนําส่งภาษีข้างต้น
(1.3) กําหนดให้สถาบันการเงิน หรือบุคคลอื่นนําส่งเงินภาษีพร้อมข้อมูลให้แก่กรมสรรพากร และออกหลักฐานแสดงการนําส่งภาษีให้แก่ผู้มีหน้าที่นําส่งภาษีและผู้ถูกหักภาษี ทั้งนี้ ให้เป็นไปตามหลักเกณฑ์ วิธีการ และเงื่อนไขที่อธิบดีประกาศกําหนด
2. ร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร ตามมาตรา 3 สัตตรส แห่งประมวลรัษฎากร เพื่อกําหนดให้สถาบันการเงินตามกฎหมายว่าด้วยธุรกิจสถาบันการเงิน สถาบันการเงินของรัฐที่มีกฎหมายเฉพาะจัดตั้งขึ้น และผู้ให้บริการเงินอิเล็กทรอนิกส์ตามกฎหมายว่าด้วยระบบการชําระเงิน จัดทํารายการข้อมูลเกี่ยวกับบุคคลที่มีธุรกรรมลักษณะเฉพาะ คือ มีการฝากหรือรับโอนเงินทุกบัญชีรวมกันตั้งแต่สามพันครั้งขึ้นไป หรือมีการฝากหรือรับโอนเงินทุกบัญชีรวมกันตั้งแต่สี่ร้อยครั้งและมียอดเงินรวมกันตั้งแต่ สองล้านบาทขึ้น ดังนี้
(2.1) กําหนดให้การจัดทํารายการข้อมูลเกี่ยวกับบุคคลที่มีธุรกรรมลักษณะเฉพาะ ต้องมีรายการอย่างน้อยดังต่อไปนี้
1. เลขประจําตัวประชาชน หรือเลขทะเบียนนิติบุคคล เลขประจําตัวผู้เสียภาษีอากร หรือสิ่งอื่นที่ใช้ในการระบุตัวตนของบุคคลที่มีธุรกรรมลักษณะเฉพาะ
2. ชื่อ-สกุล ของบุคคลธรรมดา หรือชื่อนิติบุคคล ที่มีธุรกรรมลักษณะเฉพาะ
3. จํานวนครั้งของการฝากหรือรับโอนเงินทุกบัญชีรวมกัน
4. ยอดรวมของจํานวนเงินที่ฝากหรือรับโอนเงิน
5. เลขที่บัญชีที่มีการฝากหรือรับโอนเงิน
6. ข้อความอื่นที่อธิบดีกําหนด
(2.2) กําหนดให้นําส่งข้อมูลเกี่ยวกับบุคคลที่มีธุรกรรมลักษณะเฉพาะข้างต้นตามรูปแบบข้อมูล (Format) และมีฟิลด์ข้อมูล (Data Field) ตามที่อธิบดีประกาศกําหนด และอาจดําเนินการจัดทําและนําส่งเป็นภาษาอังกฤษ หรือด้วยวิธีการทางอิเล็กทรอนิกส์ก็ได้ ทั้งนี้ ตามหลักเกณฑ์ วิธีการ และเงื่อนไขที่อธิบดีประกาศกําหนด
(2.3) การเก็บและรวบรวมข้อมูลเกี่ยวกับบุคคลที่มีธุรกรรมลักษณะเฉพาะซึ่งต้องรายงานภายในวันที่ 31 มีนาคม 2563 นั้น ให้เก็บและรวบรวมข้อมูลการฝากหรือรับโอนที่เกิดขึ้นตั้งแต่วันที่ 1 ของเดือนถัดจากเดือนที่กฎกระทรวงนี้ได้ประกาศในราชกิจจานุเบกษา ทั้งนี้ ตามหลักเกณฑ์ วิธีการ และเงื่อนไขที่อธิบดีประกาศกําหนด
การเสนอร่างกฎกระทรวง ฉบับที่ .. (พ.ศ. ....) ออกตามความในประมวลรัษฎากร 2 ฉบับข้างต้นเพื่อกําหนดหลักเกณฑ์สําหรับการนําส่งเงินภาษีและข้อมูลธุรกรรมลักษณะเฉพาะนั้น มีวัตถุประสงค์เพื่อให้ภาคเอกชนได้รับความสะดวกในการเสียภาษีและการดําเนินการที่เกี่ยวข้องกับเอกสารทางภาษี ลดการใช้กระดาษ และลดต้นทุนในการดําเนินการด้านภาษี ซึ่งจะช่วยเพิ่มขีดความสามารถในการแข่งขันของประเทศ โดยทําให้การดําเนินการชําระภาษีมีความสอดคล้องกับรูปแบบการดําเนินธุรกิจในปัจจุบันและรองรับกับการเป็นเศรษฐกิจดิจิทัล
ทั้งนี้ กรมสรรพากรจะมีการให้สิทธิประโยชน์ทางภาษีเป็นพิเศษเพื่อจูงใจให้ภาคเอกชนใช้ระบบการหักและนําส่งภาษีหัก ณ ที่จ่ายทางอิเล็กทรอนิกส์ (e-Withholding Tax) มากขึ้น โดยระบบ e-Withholding Tax จะพัฒนาให้พร้อมสําหรับการให้บริการกับสถาบันการเงินได้ในเดือนมีนาคม 2563 นอกจากนี้ การรายงานธุรกรรมที่มีลักษณะเฉพาะตามร่างกฎกระทรวงที่เสนอจะเป็นการนําข้อมูลไปใช้ ประโยชน์สาธารณะ หากผู้ประกอบการมีประวัติทางการเงินที่ถูกต้องและโปร่งใส ก็จะช่วยเพิ่มโอกาสในการเข้าถึงแหล่งทุนและการขอสินเชื่อต่างๆ อันเป็นการเพิ่มขีดความสามารถของผู้ประกอบการขึ้นไป
ศูนย์สารนิเทศสรรพากร (RD Intelligence Center)
โทร. 1161